Die Suid-Afrikaanse Geografiese Nameraad (SAGNR) is die amptelike regeringsliggaam in Suid-Afrika wat die uitvoerende tak van die sentrale regering (deur die Minister van Kuns en Kultuur) adviseer op nuwe geografiese name sowel as die verandering van bestaande geografiese name. Die raad is gestig ingevolge die Suid-Afrikaanse Geografiese Nameraad, Wet 118 van 1998. Die doel van die wet, volgens sy aanhef, is: "Om 'n permanente raadgewende liggaam bekend as die Suid-Afrikaanse Geografiese Nameraad te stig, wat die Minister van Kuns en Kultuur adviseer oor die verandering en standaardisering van geografiese name in Suid-Afrika vir amptelike doeleindes; om sy doelwitte, werksaamhede en werksmetodes te bepaal; en om voorsiening te maak vir aangeleenthede wat daarmee verband hou". 'n "Geografiese naam" word gedefinieer as die naam van enige landelike plek binne die gebiedsgrense van die Republiek van Suid-Afrika, insluitende enige regsgebied van die Republiek verkry deur 'n verdrag, hetsy: natuurlik of mensgemaak of aangepas deur die mens. bewoon of onbewoon. Die Raad bepaal beide die naam van elke geografiese plek asook die geskrewe vorm van die naam.